የሶማሊያው ፕሬዝዳንት ወደ አገራቸው ተመለሱ
በኢትዮጵያ ጉብኝት በማድረግ ላይ የነበሩት የአገሪቱ ፕሬዝዳንት ሞሐመድ አብዱላሂ ሞሐመድ ዛሬ ወደ አገራቸው ተመልሰዋል። የሶማሊያ የህዝብ ስራዎችና የመልሶ ግንባታ ሚኒስትር የነበሩት አባስ አብዱላሂ ሼክ ሲራጅ ትናንት ምሽት በፕሬዝዳንቱ ቤተ መንግስት አቅራቢያ በመንግስት የጸጥታ ኃይሎች "ታጣቂ" ናቸው በማለት በስህተት በተከፈተ ተኩስ ህይወታቸው አልፏል። ፕሬዝዳንቱ በሚኒስትሩ የቀብር ስነ ስርዓት ላይ ለመገኘት ወደ አገራቸው ተመልሰዋል። "በሚኒስትሩ የቀብር ስነ ስርዓት ላይ ለመገኘት በኢትዮጵያ የነበረኝን ይፋዊ የስራ ጉብኝት ሳላጠናቅቅ ወደ አገሬ ተመልሻለሁ'' በማለት  በትዊተር ገጻቸው ላይ ጽፈዋል። ግድያውን የፈጸሙት ሰዎች ለፍርድ እንዲቀርቡ ትዕዛዝ መስጠታቸውንም ፕሬዝዳንቱ አስታውቀዋል። አፍሪካን ኒውስ በድረ ገጽ እንደገለጸው የደህንነት ኃይሎች የግድያውን መንስኤ በማጣራት ላይ ናቸው። ፕሬዝዳንቱ ሟቹን የ31 ዓመቱ ወጣት ሚኒስትር አባስ ሼክ ሲራጅ "ታታሪና ብቁ ስብዕና" ያለው በማለት ገልጸዋቸዋል። ለረጅም ዓመታት ሰላምና መረጋጋት ርቋት የቆየችው ሶማሊያ የኢትዮጵያ መከላከያ ሰራዊት ድርሻ ከፍተኛ በሆነበት የአፍሪካ ኅብረት ሰላም አስከባሪ ኃይል (አሚሶም) ጥረት አንጻራዊ የሚባል ሰላምና መረጋጋት እያገኘች መጥታለች። የሰላም አስከባሪ ኃይሉ አክራሪ የአሸባሪ ቡድን የሆነውን አልሻባብ በማዳከም ለአገሪቱ ሰላምና መረጋጋት መስፈን የጎላ ሚና ተጫውቷል።